section_heading: Radnja
paragraph_text: U međuvremenu, Al Lombardo (otac Kelli Moltisanti) nehotični je katalizator nove svađe između Christophera i Paulieja nakon što Pauliejev nećak, Little Paulie Germani provali u Alovu željeznariju zajedno s Jasonom Molinarom i ukrade alate. Nakon što se uzrujani Al obrati Christopheru, ovaj upozorava Paulieja oko teritorijalnog presezanja. Nakon što Jason i Little Paulie iskoriste starije zaposlenike u Alovoj trgovini i nastave trgovinu ukradenim dobrima, Christopher to saznaje te pretuče Little Paulieja i baci ga kroz prozor. Iako teško ozlijeđen, Little Paulie preživljava. Za osvetu, uzrujani Paulie uništi Christopherovo dvorište svojim Cadillacom.